Djokovic se triomftog in RomeNovak Djokovic het vir Stefanos Tsitsipas in die eindstryd van die Italiaanse Ope geklop. Foto: Tiziana Fabi/AFP. Rome is ’n stad propvol geskiedenis. Van die imposante Kolosseum tot die kleinste waterfonteintjie vertel ’n unieke storie. Nou het Novak Djokovic ook vir ’n tikkie geskiedenis in dié stad gesorg toe hy gister die eindstryd van die Italiaanse Ope gewen het. Die Serwiese ster het Stefanos Tsitsipas met 6-0 en 7-5 geklop om sy 38ste ATP 1 000-titel in te oes. Terselfdertyd is hy ook die oudste kampioen (34 jaar, 11 maande en 23 dae) om die silwerware in dié antieke stad omhoog te hou. Djokovic het die openingsalvo’s teen die Griek oorheers, maar hy moes in die tweede stel diep delf om ’n agterstand van 2-5 uit te wis. “Ek is eintlik aangenaam verras met my vertoning. Die wedstryd kon maklik ’n derde en beslissende stel bevat het, maar ek kon gelukkig met die regte houe op die regte tyd vorendag kom,” het Djokovic gesê. En met die Franse Ope op Roland‑Garros om die draai, is die Serwiër beslis besig om sy voete op klei te vind: Onheilspellende nuus vir sy teenstanders. “Ek is besig om goeie momentum op te bou en my beste kleibaan-spelpeil is gewoonlik hier teen die tyd van die Italiaanse Ope. Die titel gee ’n mens beslis ’n hupstoot in die aanloop tot die Franse Ope.” Volgens die jongste ATP-ranglys is Djokovic steeds die wêreld se voorste manstennisspeler; ’n posisie wat hy al vir 370 weke in sy roemryke loopbaan beklee het. Ná ’n baie moeilike paar maande – waar sy inentingstatus beteken het dat hy nie sy Australiese Ope-titel kon verdedig of by die Miami- of Indian Wells-toernooie kon afslaan nie – spreek sy sukses in Rome boekdele van sy vasberadenheid en talent op die baan. Net langs die Kolosseum staan die triomfboog van die Romeinse keiser Konstantyn die Grote om een van sy suksesvolle veldtogte te vier. En wanneer Novak Djokovic eendag besluit om sy tennisraket weg te bêre, kan tennisliefhebbers maar ook vir hom ’n triomfboog bou. Want of jy nou van hom hou of nie: Die man kán tennis speel. Not too bad ???????????????? Nothing but grateful for this amazing week and everyone’s support. I have felt immense love being in Roma @InteBNLdItalia ❤️ Grazie a tutti per il supporto! Idemooo ???????????????????????????????? pic.twitter.com/MP3kqXXR32 — Novak Djokovic (@DjokerNole) May 15, 2022